Virallinen lehti nro C 031 , 05/02/1999 s. 0098



KIRJALLINEN KYSYMYS E-1897/98 esittäjä(t): Konstantinos Hatzidakis (PPE) komissiolle (16. kesäkuuta 1998) Aihe: Hanian kaupungin saastuminen sähkölaitoksen laajennuksen vuoksi Kreetassa sijaitsevan Hanian kaupungin lääkäriyhdistys väittää, että vain 3 km:n päässä kaupungin keskustasta sijaitsevan Xylokamaran sähkölaitoksen suunniteltu laajennus vaikuttaa erityisen haitallisesti paikallisten asukkaiden terveyteen, koska laitoksen savukaasut johtavat erittäin voimakkaaseen ilman saastumiseen. Ilman lisäksi saastuu epäilemättä myös meri Hanian edustalla, koska tehtaan jätevedet lasketaan suoraan Soudan lahteen puhdistamatta niitä mitenkään. On selvää, ettei matkailuelinkeino säästy näiltä vaikutuksilta, ja Hanian asukkaille matkailu on pääasiallinen tulolähde. Voiko komissio ilmoittaa, tietääkö se tästä tilanteesta ja toteutetaanko suunniteltu laajennus yhteisön ympäristönsuojelumääräysten ja terveysmääräysten mukaisesti? Mihin toimiin komissio aikoo ryhtyä, ellei näin tapahdu, jotta voidaan estää ilman ja meren saastumisen lisääntyminen ja torjua asukkaita ja tuhansia kaupungissa vuosittain vierailevia turisteja uhkaavat terveysriskit? Komission jäsenen Ritt Bjerregaardinkomission puolesta antama vastaus (15. heinäkuuta 1998) Komissiolle ei ole tätä ennen tiedotettu arvoisan parlamentinjäsenen esiin ottamasta tilanteesta. Yhteisön lainsäädännön mukaan sähkövoimalan laajennusta on aivan ensimmäiseksi arvioitava tiettyjen suurista polttolaitoksista ilmaan pääsevien epäpuhtauspäästöjen rajoittamisesta annetun direktiivin 88/609/ETY(1) mukaisesti. Direktiivissä määritetään päästörajat rikkidioksidille, typen oksideille ja pölylle. Direktiiviä sovelletaan polttolaitoksiin, joiden teho on yli 50 megawattia. Jos polttolaitoksen tehoa lisätään vähemmän kuin 50 megawattia, uuteen osaan sovellettava päästöraja määräytyy koko polttolaitoksen tehon perusteella. Tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY(2) (muutettu neuvoston direktiivillä 97/11/EY)(3) mukaan vähintään 300 megawatin lämpövoimalaitoksista on lisäksi tehtävä pakollinen ympäristövaikutusten arviointi. Pienempitehoisista teollisista sähkö-, höyry- tai vesilämpövoimaloista on tehtävä arviointi, jos jäsenvaltiot katsovat voimaloiden ominaisuuksien sitä edellyttävän. Euroopan yhteisöjen tuomioistuimen oikeuskäytännön mukaan kaikista tämäntyyppisten laitosten muutos- tai laajennushankkeista, joilla voi olla merkittäviä ekologisia vaikutuksia, on tehtävä ympäristövaikutusten arviointi. Lisäksi vaarallisten aineiden päästämisessä pinta- tai rannikkovesiin on noudatettava tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta annettua neuvoston direktiiviä 76/464/ETY(4), olipa kyseessä millainen saastumisen aiheuttaja tahansa. Vuoden 1999 lopusta lähtien uusien teholtaan yli 50 megawatin polttolaitosten on lisäksi noudatettava ympäristön pilaantumisen ehkäisemisen ja vähentämisen yhtenäistämiseksi annettua neuvoston direktiiviä 96/61/EY(5). Direktiivin mukaan viranomaisten on määritettävä parhaan käytettävissä olevan teknologian perusteella rajat päästöille ilmaan, veteen tai maaperään. Päästörajoilla varmistetaan, että ympäristön suojelu on kokonaisuudessaan korkeatasoista. Viranomaiset valvovat, että tämänkokoiset nykyiset laitokset noudattavat direktiiviä viimeistään kahdeksan vuoden kuluttua direktiivin voimaantulosta. Kaikista voimaloiden muutoksista on ilmoitettava viranomaisille, joiden on ryhdyttävä tarvittaviin toimenpiteisiin, jotta mitään merkittäviä muutoksia ei tehdä ilman direktiivin mukaista lupaa. Ilman tietoja voimalan tehosta ja suunnitellusta laajennuksesta, lupamenettelyn aloittamisajankohdasta, rakentamisesta ja mereen mahdollisesti laskettavien vaarallisten aineiden luonteesta ei voida sanoa, mitä edellä mainituista direktiiveistä sovelletaan juuri tähän tapaukseen. (1) EYVL L 336, 7.11.1988. (2) EYVL L 175, 5.7.1985. (3) EYVL L 73, 14.3.1997. (4) EYVL L 129, 18.5.1976. (5) EYVL L 257, 10.10.1996.